CELEX: E2015P0015
Language: da
Date: 2015-07-09 00:00:00
Title: Anmodning om en rådgivende udtalelse fra EFTA-Domstolen indgivet af Fürstlicher Oberster Gerichtshof, Liechtenstein, den 9. juli 2015 i sagen Franz-Josef Hagedorn mod Vienna-Life Lebensversicherung AG (Sag E-15/15)

29.9.2016   
            
            
               DA
            
            
               Den Europæiske Unions Tidende
            
            
               C 357/30
            
         Anmodning om en rådgivende udtalelse fra EFTA-Domstolen indgivet af Fürstlicher Oberster Gerichtshof, Liechtenstein, den 9. juli 2015 i sagen Franz-Josef Hagedorn mod Vienna-Life Lebensversicherung AG
   (Sag E-15/15)
   (2016/C 357/10)
   Fürstlicher Oberster Gerichtshof, Liechtenstein, har ved skrivelse af 9. juli 2015, som indgik til EFTA-Domstolens justitskontor den 9. juli 2015, anmodet EFTA-Domstolen om en rådgivende udtalelse om nedenstående spørgsmål i sagen Franz-Josef Hagedorn mod Vienna-Life Lebensversicherung AG:
   
               1.
            
            
               Skal artikel 36, stk. 2, i Europa-Parlamentets og Rådets direktiv 2002/83/EF af 5. november 2002 om livsforsikring fortolkes således, at forpligtelsen til at fremlægge de i direktivet og i bilag III, punkt A, litra a), nr. 11 og litra a), nr. 12 samt punkt B, litra b), nr. 2, nævnte oplysninger for så vidt angår unit-linked livsforsikringspolicer, også skal være opfyldt i tilfælde, hvor en person ved en retshandel i form af en overførsel af policen med samtykke fra forsikringsselskabet erhverver en sådan unit-linked livsforsikringspolice fra en anden person (»brugte policer«)?
            
         Såfremt Domstolen besvarer det første spørgsmål bekræftende, forelægges følgende yderligere spørgsmål:
   
               2. a)
            
            
               Skal artikel 36, stk. 2, i direktiv 2002/83/EF om livsforsikring fortolkes således, at det, i tilfælde hvor en unit-linked livsforsikring erhverves ved en retshandel, kun er generelle oplysninger, der skal fremlægges for den nye forsikringstager, eller er forsikringsselskabet også forpligtet til at fremlægge specifikke oplysninger for den nye forsikringstager om det forsikringsprodukt, som han vil erhverve, navnlig for så vidt angår mulige forskelle i investor- eller risikoprofil mellem den aktuelle forsikringstager og den fremtidige forsikringstager?
            
         Såfremt spørgsmål 2 a) besvares benægtende, forelægges følgende spørgsmål:
   
               2. b)
            
            
               Skal der gives specifikke oplysninger til erhververen af policen om det forsikringsprodukt, som han vil erhverve, når den aktuelle forsikringstager er en virksomhed, mens erhververen er en fysisk person eller en forbruger?
            
         Såfremt spørgsmål 2 b) besvares benægtende, forelægges følgende spørgsmål:
   
               2. c)
            
            
               Skal der gives specifikke oplysninger til erhververen af policen om det forsikringsprodukt, som han vil erhverve, når den, der overfører policen, undlod at afgive oplysninger om det omhandlede forsikringsprodukt, f.eks. fordi han ikke gav forsikringsselskabet de oplysninger, der var nødvendige for at bedømme hans egen risiko- eller investorprofil?
            
         
               3.
            
            
               Er bestemmelserne om forsikringsselskabets forpligtelser, jf. bilag III, punkt B, litra b), nr. 2 til direktiv 2002/83/EF om livsforsikring, effektivt gennemført i national ret, selv om det i national lovgivning (punkt II, nr. 2, i bilag 4 til Versicherungsaufsichtsgesetz) er fastsat, at der for så vidt angår unit-linked forsikringspolicer i forsikringens løbetid kun skal fremlægges oplysninger om de investeringsfonde, der er knyttet til policen, og om arten af de værdipapirer, der er i fonden, i tilfælde hvor ændringerne af oplysningerne skyldes »ændringer af lovgivningen«, men ikke ligeledes i tilfælde af ændringer i »forsikringsbetingelserne« (bilag III, punkt B, litra b), nr. 2 til direktiv 2002/83/EF)?